RAPPORT FRA KOMMISSIONEN TIL EUROPA-PARLAMENTET OG RÅDET

om Kommissionens udøvelse af de beføjelser til at vedtage delegerede retsakter, der er tillagt den ved direktiv 2004/109/EF af 15. december 2004

1.Indledning

Ved Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked, og om ændring af direktiv 2001/34/EF blev der fastlagt krav til offentliggørelse af periodiske og løbende oplysninger om udstedere, hvis værdipapirer allerede er optaget til handel på et reguleret marked i EU.

Ved direktiv 2010/78/EU af 24. november 2010 blev direktiv 2004/109/EF ændret, og Kommissionen fik tillagt beføjelser til at vedtage delegerede retsakter som omhandlet i artikel 2, stk. 3, artikel 5, stk. 6, artikel 9, stk. 7, artikel 12, stk. 8, artikel 13, stk. 2, artikel 14, stk. 2, artikel 17, stk. 4, artikel 18, stk. 5, artikel 19, stk. 4, artikel 21, stk. 4, artikel 23, stk. 4, artikel 23, stk. 5, og artikel 23, stk. 7, i direktiv 2004/109/EF. Kommissionen fik tillagt beføjelserne for en periode på fire år fra den 4. januar 2011, dvs. indtil den 3. januar 2015.

2.Retsgrundlag

Denne rapport forelægges i medfør af artikel 27, stk. 2a, i direktiv 2004/109/EF. I medfør af denne artikel skal Kommissionen udarbejde en rapport vedrørende delegationen af beføjelser senest seks måneder inden udløbet af fireårsperioden. Nærværende rapport dækker perioden fra den 4. januar 2011 til den 3. oktober 2015.

3.Udøvelse af de delegerede beføjelser

Kommissionen har i løbet af rapporteringsperioden kun udøvet beføjelserne i henhold til artikel 23, stk. 4. Der er blevet vedtaget følgende delegerede retsakter:

Kommissionens delegerede forordning (EU) nr. 310/2012 af 21. december 2011 om ændring af forordning (EF) nr. 1569/2007 om indførelse af en mekanisme til konstatering af, om de regnskabsstandarder, som tredjelandsudstedere af værdipapirer anvender, er ækvivalente, jf. Europa-Parlamentets og Rådets direktiv 2003/71/EF og 2004/109/EF

Ved denne delegerede forordning opdaterede Kommissionen betingelserne, jf. forordning (EF) nr. 1569/2007, for accept af tredjelandsregnskabsstandarder i en begrænset periode. Ved den delegerede forordning blev den periode, hvor en mekanisme til anerkendelse af ækvivalens for så vidt angår tredjelandes almindeligt anerkendte regnskabsprincipper (i det følgende benævnt "GAAP") kan anvendes i en begrænset periode, også forlænget til den 31. december 2014.

Kommissionens delegerede forordning (EU) 2015/1605 af 12. juni 2015 om ændring af forordning (EF) nr. 1569/2007 om indførelse af en mekanisme til konstatering af, om de regnskabsstandarder, som tredjelandsudstedere af værdipapirer anvender, er ækvivalente, jf. Europa-Parlamentets og Rådets direktiv 2003/71/EF og 2004/109/EF

Ved denne delegerede forordning forlængede Kommissionen den periode, hvor en mekanisme til anerkendelse af ækvivalens for så vidt angår tredjelandes GAAP kan anvendes i en begrænset periode, til den 31. marts 2016.

På grundlag af den mekanisme, der blev etableret i forordning (EF) nr. 1569/2007, anerkendte Kommissionen Republikken Indiens GAAP som ækvivalent med IFRS i Unionen i en begrænset tidsperiode, nemlig indtil den 31. marts 2016.

Det skal bemærkes, at Kommissionen vedtog de fleste af gennemførelsesbestemmelserne til direktiv 2004/109/EF ved Kommissionens direktiv 2007/14/EF af 8. marts 2007. Kommissionen har i løbet af rapporteringsperioden ikke fundet det nødvendigt at ændre bestemmelserne i direktiv 2007/14/EF. Derfor er de fleste af beføjelserne omhandlet i artikel 27, stk. 2a, ikke blevet anvendt. Det er imidlertid nødvendigt, at Kommissionen fastholder det nuværende anvendelsesområde for beføjelserne, således at den, om nødvendigt, kan vedtage delegerede retsakter med henblik på at forbedre funktionen af direktiv 2004/109/EF, og således at den kan reagere hurtigt på eventuelle udviklinger på markedet.